P6_TA(2005)0053

Kommissionens lovgivnings- og arbejdsprogram for 2005

Europa-Parlamentets beslutning om Kommissionens lovgivnings- og arbejdsprogram for 2005

Europa-Parlamentet,

- der henviser til sin beslutning af 16. december 2004 om retningslinjer for Barroso-Kommissionens politiske strategi [1],

- der henviser til den gældende rammeaftale om forbindelserne mellem Europa-Parlamentet og Kommissionen, godkendt af Parlamentets Formandskonference den 29. juni 2000,

- der henviser til Kommissionens meddelelse om sit arbejdsprogram for 2005 (KOM(2005)0015), og de tilsagn, formanden for Kommissionen, José Manuel Barroso, gav Parlamentet den 26. januar 2005 i forbindelse med Kommissionens lovgivningsprogram,

- der henviser til forretningsordenens artikel 33 og artikel 103, stk. 2,

A. der henviser til, at det årlige lovgivningsprogram er et uundværligt instrument, for at EU-institutionerne kan fungere problemfrit, og at indførelsen af et flerårigt strategisk program vil sætte en øget fokus på at fastsætte EU's politiske målsætninger,

B. der henviser til, at øget koordinering mellem Unionens institutioner og en øget kapacitet i Det Europæiske Råd til at udøve et mere troværdigt politisk lederskab for Unionens anliggender er forudsætninger for, at EU med succes kan udføre sine opgaver,

C. der henviser til, at Kommissionen giver højeste prioritet til at øge Europas velfærd gennem øget konkurrenceevne, modernisering af den europæiske økonomi gennem en strukturreform, og forsvarer synspunktet om, at øget investering i viden og menneskelig kapital er drivkræfterne bag vedvarende vækst, jobskabelse og fremgang, og derfor udgør hovedforudsætningerne for, at Europa med succes kan opfylde de ambitiøse miljømæssige og sociale målsætninger,

D. der henviser til, at målene om økonomisk vækst, jobskabelse og social retfærdighed ikke kan nås, hvis Unionen ikke styrker integrationen og øger kvaliteten af dens resultater på det lovgivningsmæssige, reguleringsmæssige og administrative område,

E. der henviser til den afgørende betydning, Kommissionen tillægger øget sikkerhed for de europæiske borgere ved at styrke indsatsen for bekæmpelse af terrorisme og organiseret kriminalitet samt understrege nødvendigheden af en fælles tilgang til asyl og immigration og en forbedret forvaltning af de ydre grænser,

F. der henviser til, at Kommissionen lægger stor vægt på at forbedre livskvaliteten for Europas borgere og på at skabe et renere miljø og en sundere fremtid for Europa,

G. der henviser til, at den udvidede Union sigter mod at spille en stadig mere førende rolle i verden og udvise større ansvar på globalt plan ved at anvende EU's indflydelse til at udvirke stabilitet og fremme demokrati og menneskerettigheder med særlig fokus på nabolandene, samtidig med at den fri handel udvikles, især i Afrika, og udvides på verdensplan,

H. der henviser til den afgørende betydning, der tillægges intensiveringen af multilaterale og bilaterale forbindelser generelt og navnlig udviklingen af et virkeligt og fornyet "transatlantisk partnerskab",

I. der henviser til, at Unionen har brug for økonomiske midler, der svarer til omfanget af dens sociale, økonomiske og politiske ambitioner,

Et mere konkurrencedygtigt og sammenhængende Europa

1. bifalder den afgørende betydning, der tillægges gennemførelsen af Lissabon-strategien som et middel til at skabe konkurrenceevne i Den Europæiske Union, og støtter de foranstaltninger, der fremgår af både disse meddelelser og midtvejsrevisionen af Lissabon-strategien, som har til formål at forsøge at sikre, at proceduren medfører færre, men mere komplementære målsætninger og følger en mere præcis tidsplan for opfyldelse af målene over de næste fem år;

2. opfordrer på ny Kommissionen til at vedtage den samme køreplan for at genbehandle EU-strategien for bæredygtig udvikling, fordi det er af den opfattelse, at miljøpolitikken udgør en økonomisk løftestang, navnlig på området for industriel innovation;

3. understreger vigtigheden af, at medlemsstaterne og regionerne iværksætter Lissabon-strategien i overensstemmelse med subsidiaritetsprincippet og parallelt med de foranstaltninger, der tages på EU-plan;

4. fastholder, at alle nye lovgivningsinitiativer må ledsages af nøjagtige konsekvensanalyser hvad angår finansiering, regulering og miljø;

Det indre marked

5. gentager sin overbevisning om, at specifik yderligere handling til gennemførelse af det indre marked, navnlig med hensyn til energi, transport, telekommunikation samt finansielle og andre tjenesteydelser, bør stå blandt de øverste punkter på EU's dagsorden for konkurrenceevnen;

6. opfordrer Kommissionen til i overensstemmelse med Parlamentets Retsudvalgs beslutning på dets møde den 2. februar 2005 og Parlamentets Formandskonferences beslutning på dens møde den 17. februar 2005 og at tage sit forslag til direktiv om softwarepatenter op til fornyet overvejelse og forelægge lovgivningsmæssige forslag til en integreret ordning for generelle patenter;

7. forventer, at Kommissionen i de kommende måneder skrider til handling over for de medlemsstater, der ikke har gennemført den EU-lovgivning, der har til formål at liberalisere markederne, navnlig i energiog telekommunikationssektorerne;

Finansielle tjenesteydelser

8. støtter frem for alt vedtagelse af de påkrævede direktiver om finansielle tjenesteydelser, og mener, at Kommissionen med hensyn til de finansielle tjenesteydelser bør fokusere på at sikre godkendelsen af de foranstaltninger, som allerede er under forberedelse og undgå at fremsætte nye forslag, medmindre de er velbegrundede og -overvejede;

9. opfordrer Kommissionen til omgående at sikre, at Lamfalussy-processen forløber effektivt på hvert niveau; henstiller til, at der rettes større politisk opmærksomhed mod gennemførelsen og anvendelsen af den eksisterende lovgivning på området finansielle tjenesteydelser;

Virksomhedsledelse og kontraktret

10. glæder sig over forpligtelsen til at forbedre erhvervsmiljøet med hensyn til iværksætteri og virksomhedsledelse med henblik på både at skabe effektivitet og konkurrenceevne for virksomhederne og styrke aktionærernes rettigheder samt beskyttelsen af tredjemand; opfordrer til initiativer, der arbejder for en konvergens af civilretten og handelsretten;

11. understreger vigtigheden af at øge sammenhængen i kontraktretten; opfordrer Kommissionen til at fortsætte sin indsats for en større sammenhæng mellem de forskellige kontraktretsinstrumenter, bl.a. ved at vedtage en fælles referenceramme; anmoder Kommissionen om fuldt ud at inddrage Europa-Parlamentet i disse aktiviteter;

Forskning og udvikling

12. bifalder den høje prioritet som en styrkelse af EU's forsknings- og udviklingsindsats gives, ikke mindst gennem oprettelse af et europæisk forskningsråd og den betydning, som det syvende rammeprogram tillægges for at nå Lissabon-målet om at udvikle en vidensøkonomi; opfordrer i denne forbindelse Kommissionen til snarest at forelægge et forslag, der omhandler konkret støtte til den grundlæggende og innovative forskning — og som fokuserer på specifikke innovationer som f.eks. hydrogenbrændstofceller, solenergi, rumfartsteknologi og renere biler — samt fordoble den finansielle støtte (målt i forhold til BNP i et EU med 25 medlemslande sammenlignet med tallet for et EU med 15 medlemslande under det sjette program);

Konkurrencepolitik

13. mener, at en stærk konkurrencepolitik og en effektiv håndhævelse af reglerne på området er yderst væsentlige faktorer til forbedring af konkurrenceevnen; opfordrer derfor Kommissionen til at sikre, at en stærk konkurrencepolitik med de nødvendige ressourcer — og uafhængig af medlemsstaterne — opretholdes i de kommende år; bifalder den drivkraft, hvormed Kommissionen har medvirket til at fremme konkurrencepraksissen i mange sektorer, og som har startet en proces, der sigter mod en øget overholdelse af EU's konkurrenceregler i den private sektor gennem en forbedret kompensationsprocedure ved manglende overholdelse;

14. støtter Kommissionens overordnede politik, der sigter mod at sikre mindre og mere målrettet statsstøtte, samt dens hensigt om nærmere at overveje statsstøttepolitikkens fremtid, men understreger, at der ikke bør være nogen form for diskrimination mellem medlemsstaterne i forbindelse med gennemførelsen af en sådan politik, og at ændringer på baggrund af rent statistiske konsekvenser bør foregå efter reglerne;

Stabilitets- og vækstpagten

15. anmoder Kommissionen om, med henblik på at sikre sunde finanser, at sørge for, at stabilitets- og vækstpagtens hovedstruktur bevares i ethvert reformforslag, navnlig med hensyn til det eksisterende loft på 3 % for underskud, alt imens den giver større mulighed for øget hensyn til den offentlige gæld i medlemsstaterne og bedre kontrol med økonomiske indikatorer og prognoser, idet der bør være mulighed for en vis grad af fleksibilitet for lande med lave gældskvoter i perioder med kraftig recession, forudsat at dette tilskynder til god adfærd i perioder med vækst og understøtter den generelle strukturreform;

16. mener, at investering vil komme til at spille en meget vigtig rolle i moderniseringen af Europa og at der skal nås enighed om en fælles aktion for at genlancere offentlig og privat investering på en sådan måde, at de investeringsformer, der er mest egnede til at sikre Lissabon-strategiens succes, nyder fremme, nemlig inden for forskning og innovation, nye infrastrukturer, vækstøkonomi, uddannelse og undervisning, offentlige og sociale tjenesteydelser af høj kvalitet og investering i den europæiske industripolitik, navnlig i nye og dynamiske sektorer som nanoteknologi og bioteknologi;

Samhørighedspolitik

17. fastholder vigtigheden af samhørighedspolitikken i sig selv, ikke blot som et grundlæggende princip i traktaterne og et element i EU's solidaritet, men også som et ekstra middel til at opnå Lissabon-målsætningerne; mener især, at investering i transeuropæiske net (TEN), informationssamfundet, menneskelige ressourcer, teknologi, innovation og udvikling af små og mellemstore virksomheder vil øge konkurrenceevnen, medføre jobskabelse og derfor bidrage til økonomisk og social samhørighed i hele EU;

18. bifalder Kommissionens hensigt om at fremlægge dens strategiske retningslinjer for samhørighedspolitikken og opfordrer den til i denne forbindelse at anvende det retsgrundlag, hvorved Europa-Parlamentet deltager fuldt ud i lovgivningsproceduren; bifalder desuden Kommissionens rettidige fremlæggelse af forordningerne vedrørende samhørighedspolitikken for 2007-2013 og understreger, at den rettidige iværksættelse af de forskellige samhørighedsprogrammer nu afhænger af en hurtig vedtagelse af disse forordninger i Rådet;

Transeuropæiske net

19. støtter Kommissionen i dens bestræbelser på at overbevise medlemsstaterne om, at de prioriterede TEN-projekter — med henblik på gennemførelsen af det indre marked, fremme af samhørigheden og oprettelsen af mere effektive forbindelser i et udvidet EU — bør planlægges og finansieres på baggrund af støtte fra både EU-budgettet og, så vidt muligt, gennem offentlige/private partnerskaber, og at de bør udføres hurtigst muligt; mener, at der fuldt ud og sideløbende bør gøres brug af Den Europæiske Investeringsbank (EIB) og faciliteten for struktureret finansiering (SFF);

Forbedring af livskvaliteten i Europa

Miljø

20. påpeger, at en effektiv gennemførelse af både EU's biodiversitetsplan og strategien for bæredygtig udnyttelse af naturressourcerne kræver tilstrækkelige finansielle ressourcer, herunder til Natura-2000-netværket;

21. opfordrer Kommissionen til i samarbejde med Europa-Parlamentet at finde en velafbalanceret måde, hvorpå der kan udarbejdes en gennemførlig ramme for registrering, vurdering og godkendelse af samt begrænsninger for kemikalier (Reach), som kan mindske indvirkningen på konkurrenceevnen og samtidig beskytte miljøet i tilstrækkelig grad samt være baseret på en politik om prioritering, risikovurdering og princippet om ét stof, én registrering, samt på afskaffelse af dyreforsøg; glæder sig over Kommissionens tilsagn om Reach-forslaget og til at følge den normale procedure med fælles beslutningstagning ved at afvente Parlamentets førstebehandling, inden den ændrer sit forslag;

22. anmoder Kommissionen om inden juli 2005 at fremsætte sit forslag til en lovgivningsramme vedrørende affald, der her til formål at forbedre kohærensen i affaldsforvaltningen, navnlig med hensyn til EF-Domstolens retspraksis;

23. mener, at der er behov for at ajourføre bestemmelserne om dyrs sundhed og dyrevelfærd for at afspejle den seneste nye videnskabelig udvikling;

Bæredygtige og innovative energikilder

24. fastholder, at det er nødvendigt at mindske afhængigheden af fossile brændstoffer gennem en blanding af vedvarende og innovative energikilder som f.eks. brint, en realistisk atompolitik og nedskæringer i forbruget;

Landbrug, fiskeri, udvikling af landdistrikterne og turisme

25. bifalder, at Kommissionen har forpligtet sig til at fortsætte sin reform af den fælles landbrugspolitik; anmoder Kommissionen om at sikre, at gennemførelsen af reformerne af den fælles landbrugspolitik i 2005 ikke fører til konkurrenceforvridning mellem medlemsstaternes landbrugere, og at den fælles landbrugspolitik under ingen omstændigheder vil blive renationaliseret;

26. gentager sin overbevisning om, at Kommissionens aktionsplan for økologiske fødevarer og økologisk landbrug — der går ud på at skabe en ramme for bæredygtigt landbrug og et gennemførligt alternativ til mere traditionelle landbrugsmetoder — udgør et afgørende element i politikken om udvikling af landdistrikter og som sådan bør prioriteres højt i EU's strategiske retningslinjer for udvikling af landdistrikter;

27. anmoder Kommissionen om fuldt ud at tage hensyn til Parlamentets holdning ved udarbejdelsen af dens lovgivningsmæssige forslag til reform af den fælles markedsordning for sukker med henblik på at opretholde EU's sukkerproduktion og samtidig begrænse reformens konsekvenser for handelspartnere i den tredje verden; forventer, at Kommissionen hurtigst muligt giver Parlamentet detaljerede oplysninger om, hvordan WTO's afgørelse, der forventes at foreligge i april 2005, vil påvirke reformforslagene;

28. beklager, at der i betragtning af den grundlæggende betydning, fiskeriet har for økonomien i mange regioner i Europa, i høj grad mangler forslag vedrørende den fælles fiskeripolitik i det årlige lovgivnings- og arbejdsprogram; påpeger, at en række spørgsmål — som f.eks. fornyelse af fiskeriaftaler, tekniske foranstaltninger for forvaltningen af Fællesskabets fiskeri og de nye genopbygningsplaner for fiskearter, der er udsat for en biologisk risiko — stadig ikke er afklaret;

29. forventer, at Kommissionen følger op på reformprocessen i den fælles fiskeripolitik, således at reformen gennemføres rettidigt, fuldstændigt og vellykket;

30. beklager, at Kommissionen ikke har stillet initiativforslag på turistområdet; opfordrer Kommissionen til med det samme at overveje at fremføre yderligere foranstaltninger til fremme af en stor sektor for jobskabelse;

Demografiske tendenser

31. bifalder udsigten til en grønbog om demografiske tendenser i EU efterfulgt af konkrete aktioner, som i en samlet helhed giver konkrete retningslinjer til at tage de mange udfordringer op, der er forbundet med en aldrende befolkning; ser frem til Kommissionens forslag til, hvordan de ældre kan tilbydes højest mulig livskvalitet samtidig med, at vedvarende pensioner og sundhedssystemer sikres, og der tages højde for omkostningerne ved sundhedspleje på lang sigt; understreger, at det er nødvendigt at rette særlig opmærksomhed mod forskning i og midler til aldersrelaterede sundhedsspørgsmål (som f.eks. neurodegenerative sygdomme, artritis og motoriske forstyrrelser);

32. opfordrer Kommissionen til hurtigst muligt i samarbejde med medlemsstaterne at øge antallet af personer over 55 år på arbejdsmarkedet — ved hjælp af positive tilskyndelsesforanstaltninger, en højere pensionsalder og/eller revision af ordninger for tidlig pensionering — for at sikre pensionssystemernes bæredygtighed; mener, at det er i samfundets interesse at trække på den ældre generations erfaring og bidrag til den generelle velfærd i samfundet;

33. mener, at der samtidig bør lægges mere vægt på at skabe et "børnevenligt" miljø, og at familierne fortjener specifik og konkret støtte, enten gennem skatteincitamenter, bedre børnepasningsordninger eller en mere fleksibel arbejdstidsorganisering, således at der opnås en bedre kombination af arbejds- og familielivet;

Socialpolitik

34. gentager, at en stærk og levende social dimension er en væsentlig faktor for en succesrig og dynamisk økonomi, og at ordninger, der skaber den rette balance mellem konkurrerende behov på arbejdspladsen, i høj grad kan bidrage til økonomisk succes;

35. forventer, at der i Kommissionens nye social- og arbejdsmarkedspolitiske dagsorden for 2006-2010 lægges vægt på at styrke EU og medlemsstaternes regeringers evne til at gennemføre de EU-mål, der allerede er opnået enighed om, bl.a. forbedring af beskæftigelsen og fleksible arbejdsforhold samt bedre sammenhæng mellem familielivets og arbejdslivets krav;

Uddannelse, kultur og ungdomspolitik

36. understreger, at Unionen er nødt til at afsætte tilstrækkelige EU-finansierede ressourcer til den næste generation af uddannelses-, kultur-, ungdoms- og medieprogrammer, hvis de ambitiøse mål i disse skal opfyldes; beklager imidlertid, at der ikke er planer om yderligere større initiativer på uddannelses- og kulturområdet i år, selv om disse områder spiller en vigtig rolle i den europæiske integration og Lissabon-strategien;

37. støtter Kommissionens hensigt om at offentliggøre en meddelelse om ungdomspolitik, der skulle foreslå en mere integreret tilgang til denne politik og eventuelt føre til udarbejdelsen af en "europæisk pagt" for dette område; mener, at den bør offentliggøres samtidig med grønbogen om demografiske tendenser;

38. Understreger, at det er nødvendigt at fremskynde den gensidige anerkendelse af uddannelser på gymnasie- og universitetsniveau samt fremme større mobilitet hos unge, give dem mulighed for at høste erfaring i udlandet, gøre det lettere for dem at flytte fra et uddannelsessted til et andet og skifte mellem forskellige erhvervsmæssige karrierer;

Ligestilling

39. forventer, at Kommissionen inden for rammerne af den bebudede meddelelse om et politisk initiativ til bekæmpelse af diskrimination vil give en detaljeret redegørelse for, hvordan den i de kommende år vil løse problemet med lønforskellen mellem kønnene;

Et mere sikkert Europa for borgerne

Område med frihed, sikkerhed og retfærdighed

40. understreger, at det er nødvendigt at befæste de fremskridt, der er gjort med hensyn til at skabe et område med frihed, sikkerhed og retfærdighed under Tampere-programmet og understreger, at det er vigtigt at udvikle Haag-programmet på dette område, og at der i processen skal arbejdes hen imod at skabe den rette balance mellem større sikkerhed for borgerne og en rimelig beskyttelse af deres grundlæggende rettigheder; opfordrer med henblik på at sikre kohærens i det fortsatte arbejde på dette politiske område til en grundig evaluering af de allerede vedtagne foranstaltninger;

Terrorisme og organiseret kriminalitet

41. mener, at den nationale og internationale bekæmpelse af terrorisme og organiseret kriminalitet — samt de strukturer, der støtter dem — er afgørende for at skabe et mere sikkert Europa for vore borgere, og at Kommissionen hurtigst muligt bør fortsætte med at udarbejde klarere fælles definitioner af visse alvorlige forbrydelser med en grænseoverskridende dimension (især terrorisme, narkotika- og menneskehandel, hvidvaskning af penge og cyberkriminalitet), om nødvendigt kombineret med fastlagte bestemmelser om minimumsstraffe; bifalder i lyset heraf Kommissionens planer om at fremlægge et nyt initiativ om sikkerhedsforskning;

Grænser, asyl, indvandring og visumpolitik

42. bifalder, at der lægges vægt på at finde frem til en fælles tilgang til grænsekontrol, asyl og immigration, og understreger mere præcist, at det fortsat er nødvendigt at styrke sikkerheden ved EU's ydre grænser for at opnå mere kohærente og konsistente visumregler og effektive partnerskaber med tredjelande for at reducere den illegale indvandring ved kilden;

43. opfordrer Kommissionen til at styrke den fælles visumpolitik og øge sikkerheden for rejsedokumenter ved at indføre biometriske oplysninger, kontrollere den faktiske gennemførelse af visainformationssystemet VIS, efter Rådets vedtagelse heraf, og fremskynde udarbejdelsen og udviklingen af Schengen-informationssystemet SIS II; insisterer i denne forbindelse på behovet for EU-lovgivning om databeskyttelse; mener, at Kommissionen snarest bør fremlægge en rammeafgørelse om databeskyttelse med samme beskyttelsesniveau under den tredje søjle som under den første søjle;

44. opfordrer endvidere de nationale regeringer til at advare andre medlemsstater, før de indleder væsentlige ensidige initiativer på indvandringsområdet;

45. mener, at fremlæggelsen af den nye handlingsplan om narkotika vil skabe en bedre ramme for bekæmpelse af narkotikaafhængighed og -handel i Unionen, og forventer, at den fokuserer på bedste praksis og følger bevisbaserede metoder;

46. opfordrer Kommissionen til at foreslå et EU-retsgrundlag for Europol, hvilket vil styrke denne organisations fremtidige rolle og sikre dens effektivitet; understreger, at det er nødvendigt at øge tilliden til medlemsstaternes retssystemer ud fra princippet om gensidig anerkendelse, minimumsstandarder og garantier for alle involverede parters rettigheder;

47. noterer sig initiativet til at omdanne EUMC til et europæisk agentur for grundlæggende rettigheder, men er bekymret over en mulig overlapning med andre menneskerettighedsorganisationer;

Transportsikkerhed

48. bifalder Kommissionens politiske målsætninger for transportsektoren, hvori der lægges stor vægt på at forbedre sikkerheden for sejlads samt luft- og vejtransporten generelt og sikkerheden med hensyn til transeuropæisk transportnet, og mener, at især den tredje pakke om sikkerhed til søs vil forbedre situationen her;

49. opfordrer Kommissionen til i forbindelse med midtvejsrevisionen omhyggeligt at undersøge, om målsætningerne i hvidbogen opfyldes, eller om justeringer er nødvendige;

Sundhed og katastrofeforebyggelse

50. opfordrer Kommissionen til hurtigst muligt at sikre, at det europæiske center for sygdomsforebyggelse bliver fuldt ud operationelt uden yderligere forsinkelse, navnlig i betragtning af faren for smitsomme sygdomme, muligheden for en vedvarende influenza-epidemi og en hastig stigning i multiresistente sygdomme, navnlig aids og tuberkulose;

51. understreger, at borgerne må sikres mod miljø- og sundhedskriser gennem reduktion af risiciene for naturkatastrofer og hurtige varslingssystemer og systemer, der sikrer hurtig indgriben samt langsigtet forebyggelse,

52. understreger, at Kommissionen må sikre, at dens meddelelse om et europæisk program for ernæring og sundhed opfølges, og foreslår, at der skrides til konkret handling for at bekæmpe overvægt, dårlige kostvaner, manglende motion samt narkotika- og alkoholmisbrug, der alle er faktorer, som fører til diabetes og hjerteproblemer;

53. opfordrer Kommissionen til, i forbindelse med det syvende forskningsrammeprogram, at lægge stor vægt på mere forskning i nye/alternative medicinske behandlinger til at bekæmpe hiv/aids;

54. opfordrer Kommissionen til at fremlægge, og medlemsstaterne til at træffe afgørelse om, en tidsplan for udviklingen af en kohærent patientmobilitetspolitik med det formål at udvikle klare regler for refusion af medicinudgifter fra behandling i andre medlemsstater end dem, hvori patienterne er forsikrede;

Forbrugerbeskyttelse

55. Understreger, at det er vigtigt at have klare, enkle og sikre regler for både forbrugerne og producenterne i det indre marked, og foreslår i overensstemmelse hermed en yderligere forenkling af reglerne for især grænseoverskridende kontrakter; mener i denne forbindelse, at forbrugerbeskyttelseslovgivning som et princip bør følge den nye tilgang, der omfatter minimumsstandarder og gensidig anerkendelse;

56. mener ikke, at det er hensigtsmæssigt at kombinere forbruger- og sundhedspolitik i én strategi, når den gældende strategi for forbrugerpolitik og programmet for den offentlige sundhed udløber (i henholdsvis 2007 og 2008); er ikke i tvivl om, at disse to politikker bør følge de samme politiske retningslinjer, men at der er behov for, at begge har deres egne strategier og budgetter;

Et stærkere Europa i en mere sikker verden

Udvidelse

57. forventer en fortsat og konsekvent udvikling af Unionens udenrigs-, sikkerheds- og forsvarspolitik for at afspejle europæiske værdier på verdensplan og forsvare EU's fælles interesser i internationale spørgsmål; fremhæver i betydelig grad behovet for at nå frem til en hurtig aftale om at oprette en fælles tjeneste for EU's optræden udadtil således, at Kommissionens og Parlamentets beføjelser bevares, nationale diplomatkorps inddrages, og EU's udenrigsminister får stillet de ressourcer, oplysninger og instrumenter til rådighed, som denne har brug for behørigt at kunne udføre sine opgaver;

58. anmoder om, at Kommissionen giver Parlamentet en fuld og detaljeret redegørelse for de kommende måneders fremskridt med hensyn til forberedelsen af udvidelsesforhandlingerne med både Kroatien og Tyrkiet;

59. mener, at der, mens den aktive fase af forhandlingerne med Kroatien indledes (på baggrund af det mandat, der snarest vil blive givet af Kommissionen), må følges op på stabiliserings- og associeringsprocessen, der bør udvides til en politisk hjørnesten for forbindelser med det vestlige Balkan;

Naboskabspolitik

60. understreger, at der bør lægges stor vægt på at gennemføre en omfattende naboskabspolitik, der sigter mod at udvikle et miljø med demokrati, stabilitet og fremgang i de lande, der grænser op til Unionen mod syd og øst; opfordrer Kommissionen til i tæt samarbejde med Parlamentet at tage op til fornyet overvejelse, hvorvidt der kan tillades yderligere differentiering mellem de forskellige geografiske regioner og lande;

61. mener, at det er yderst væsentligt i denne forbindelse at udvikle en stærk ny østlig dimension til naboskabspolitikken og fortsat sende positive signaler til Ukraine og andre stater, for så vidt de udvikler stærkere, fungerende demokratier; og at styrke og uddybe den eksisterende Euro-Middelhavsdialog og dertil knyttede politikker, og især give ny fremgang til Barcelona-processen i tiåret for Barcelona-konferencen i år, og i denne forbindelse analysere og muligvis ændre denne proces med henblik på at sikre bedre effektivitet,

62. opfordrer navnlig Kommissionen til at foreslå og Rådet til at behandle en yderligere opgradering af EU's forbindelser med Ukraine ved at muliggøre andre former for association, hvilket ville give dette land et klart europæisk perspektiv og dermed imødekomme forventninger og håb, der viste sig under den fredelige Orange-revolution;

63. gentager behovet for, at EU hurtigt udvikler sine fælles naboskabspolitikker for at bistå sine naboer med, at de når frem til et liberalt demokrati, en retsstat og overholdelse af menneskerettigheder såvel som en højere social, økonomisk og miljømæssig udvikling;

64. mener, at alle bestræbelser bør gøres for at opnå en genforening af Cypern; opfordrer Kommissionen til at styrke fælles projekter mellem befolkningerne i de to dele og dermed bidrage til opbygningen af en fremdrift, der kan føre til genoptagelse af forhandlingerne;

Bilaterale forbindelser

65. lægger stor vægt på den fortsatte udvikling af EU's bilaterale forbindelser på grundlag af aftaler med tredjelande; understreger betydning af at sikre, at forbindelserne med landene i Østeuropa og Middelhavsområdet styrkes, navnlig gennem en forbedret og struktureret dialog inden for rammerne af Den Parlamentariske Forsamling EU-Middelhavet;

66. gentager navnlig sin opfordring til en styrkelse af forbindelserne mellem EU og USA gennem en opdatering og udskiftning af den eksisterende nye transatlantiske dagsorden med et ægte "transatlantisk partnerskab", understøttet af en forpligtelse til at fjerne eksisterende hindringer for handel og investering op til 2015; minder om, at en ægte og vedvarende dialog er det naturlige grundlag, som de transatlantiske forbindelser bør bygge på, og at den transatlantiske lovgivningsmæssige dialog (TLD) er et egnet instrument hertil; understreger det fortsatte behov for at indgå en luftfartsaftale mellem EU og USA som et eksempel på udvikling af en ægte ekstern transportpolitik;

67. noterer sig Kommissionens ønske om at genoverveje strategien over for Latinamerika og om at indlede en ny tilgang til bilaterale forbindelser, og understreger i denne forbindelse behovet for at relancere begrebet "bikontinental association" som en ramme for forbindelserne mellem de to kontinenter;

68. mener, at medmindre og indtil der viser sig en væsentlig forbedring i menneskerettighedssituationen i Kina, bør EU ikke overveje at ophæve sin embargo mod våbensalg til Kina, som indførtes i 1989; anmoder om, at Kommissionen formelt modsætter sig et sådant tiltag, når det drøftes i Rådet;

Regionale spørgsmål

69. opfordrer Kommissionen og medlemsstaterne til at udnytte den mulighed for fred i Mellemøsten, som våbenhvileerklæringen i Sharm el Sheikh betyder, og til inden for rammerne af Kvartetten at tilvejebringe en klar og afbalanceret tilgang til processen med at nå frem til en varig fred mellem Israel og en levedygtig, demokratisk palæstinensisk stat, der er i stand til at sikre, at de to lande kan leve som naboer i fred og sikkerhed inden for rammerne af en generel enighed om situationen i Mellemøsten i henhold til køreplanens bestemmelser;

70. glæder sig over EU's positive rolle i genopbygning af Irak og over bestræbelserne på at hindre Iran i at opnå militær nuklear kapacitet;

Udviklingspolitik

71. udtrykker alvorlig bekymring over det forhold, at Afrika syd for Sahara nu fem år efter vedtagelsen af millenniumudviklingsmålene i De Forenede Nationer stadig ikke har nået — og heller ikke er på vej til at nå dem — nogen af de otte mål, der er fastsat til 2015; understreger, at medmindre det internationale samfund forøger sin udviklingsbistand kraftigt både kvalitativt og kvantitativt, vil millenniumudviklingsmålene ikke være opnåelige for et stort antal af de mindst udviklede lande, navnlig i Afrika syd for Sahara;

72. støtter Kommissionens særlige opmærksomhed over for Afrika og dens ønske om at udvikle en "strategi for Afrika", der skal afspejle kontinentets særlige behov og navnlig behovene syd for Sahara, således at denne region får mulighed for at gøre fremskridt i retning af millenniumudviklingsmålene;

73. opfordrer EU-institutionerne til at gå foran i en hurtig gennemførelse af FN's millenniumprojektrapport om "investering i udvikling: en praktisk plan til at opfylde millenniumudviklingsmålene";

74. glæder sig over den generelle forpligtelse til multilateralisme og navnlig til at anvende FN, men advarer mod at lade det langsommelige internationale samarbejde fastsætte hastigheden for vore egne initiativer til at bekæmpe global opvarmning, fattigdom og sygdomme;

Internationale foranstaltninger vedrørende miljø og bæredygtig udvikling

75. opfordrer Kommissionen til at tage konkrete skridt til at oprette et "europæisk diplomati på miljøområdet og for bæredygtig udvikling" og opfordrer Kommissionen til at fremlægge en specifik strategi på dette område;

76. støtter Kommissionens mål om at fastholde en ledende rolle i opbygningen af en stærk koalition til at fremme yderligere internationale post-Kyoto-forpligtelser efter 2012, ikke mindst fordi bekæmpelsen af klimaændringer også medfører muligheder og tilskyndelser til innovation i overensstemmelse med målsætningerne fra Lissabon; understreger behovet for at give de økonomiske beslutningstagere mulighed for at integrere en række rimelige forventninger til situationen efter 2012 i deres økonomiske prognoser og at tilskynde USA til at forelægge sine egne forslag;

Handelspolitik

77. betragter international handelspolitik som et nøgleelement i at fremme konkurrencedygtigheden og væksten både i EU og i udviklingslandene; understreger betydningen af en multilateral tilgang til handelspolitikken og af en vellykket indgåelse af aftalen om Doha-udviklingsdagsordenen i december 2005; mener, at bilaterale handelsaftaler er et nyttigt værktøj til at styrke handelsforbindelserne med specifikke partnere, i det omfang disse aftaler ikke forvrider WTO-systemet;

78. opfordrer Kommissionen til at præcisere retningslinjerne for forhandlingerne om landbrug i WTO-sammenhæng således at der er større sandsynlighed for at nå frem til en aftale i december 2005; gentager i denne forbindelse det hastende behov for at tilpasse geografiske betegnelser og oprindelsesbetegnelser både til markedsbehovene og til hensynet til informationen af forbrugerne; understreger betydningen af gradvist at fjerne importhindringer for varer fra udviklingslande og afskaffe EU's eksportsubsidier til landbrugsvarer;

Et Europa, der fungerer bedre — nærmere på borgerne

Bedre lovgivning og bedre styring

79. anmoder om fuld gennemførelse i det kommende år af den interinstitutionelle aftale om bedre lovgivning [2]; glæder sig over Kommissionens principielle forpligtelse til en effektiv gennemførelse af den proces for vurdering af indvirkninger, der er indeholdt i den interinstitutionelle aftale for alle lovgivningsakter af betydning; mener, at en snarlig aftale om en fælles metode for vurdering af indvirkninger mellem de tre institutioner ville udgøre et betydeligt skridt fremad;

80. støtter bestræbelserne på at sikre en hurtig og effektiv omsætning, gennemførelse og håndhævelse af EU-direktiverne på det nationale lovgivningsområde; opfordrer Kommissionen til at fremlægge en mere ambitiøs tilgang for at sikre, at medlemsstaterne er i overensstemmelse med og opfylder deres forpligtelser inden for det tidsrum, der er fastsat i retsakterne;

81. mener, at forenkling af lovgivningen og forbedring af dens redaktionelle kvalitet er af væsentlig betydning; udtrykker sin bekymring over den uambitiøse liste over lovgivningsområder, som Kommissionen har øremærket til en planlagt forenklingsproces, og opfordrer følgelig Kommissionen til at fastsætte og fremme sine programmer for at forenkle, omarbejde og konsolidere eksisterende lovgivning — første gang omtalt i handlingsplanen for bedre lovgivning af 2003 — således at EU-lovgivningen bliver mere sammenhængende og den samlede mængde af tekster i udvalgte politikområder begrænses;

82. understreger, at der afgørende, at Europa fungerer bedre og er nærmere borgerne ved at skabe en mere åben, imødekommende og demokratisk Union, og fremhæver derfor behovet for, at Det Europæiske Råd, Parlamentet og Kommissionen fører en tilstrækkeligt koordineret kampagne for at sikre forfatningens ratifikation og dens ikrafttrædelse den 1. november 2006;

Andragender

83. understreger betydningen af andragender som en kilde til information om mangelfuld gennemførelse og/eller håndhævelse af EU-lovgivning; udtrykker sin stærke skuffelse over den manglende effektive og hurtige opfølgning fra Kommissionens side af andragender, hvilket klart viser de organisationelle problemer inden for Kommissionen og den manglende samordning med medlemsstaterne;

Budgetansvarlighed og administrativ reform

84. glæder sig over Kommissionens understregning i meddelelserne af value for money-princippet og ansvarligheden samt over henvisningen til behovet for en effektiv køreplan med henblik på at sikre en positiv revisionsudtalelse for gennemførelsen af de årlige budgetter;

85. gentager sin anmodning til Kommissionen om at fremlægge et forslag om en begrænset revision af EU's finansforordning og dens gennemførelsesbestemmelser med henblik på at fjerne alle hindringer for gennemførelse, der påvirker beslutningstagningen og modvirker en uhindret budgetgennemførelse;

86. opfordrer til en hurtig oprettelse af et sikkert og omfattende internt kontrolmiljø for EU-budgettet ved bl.a. at tage fat på ansvarlighedsproblemerne som følge af delt forvaltning (herunder udvikling af modellen med én enkelt revision) og ved at anlægge en strengere tilgang med decentraliserede udbetalingsagenturer;

87. gør opmærksom på, at nogle pilotprojekter og forberedende aktioner henhører under Parlamentets beføjelser og opfordrer Kommissionen til fuldt ud at gennemføre de relevante beslutninger fra Parlamentet, som vedtoges i forbindelse med budgetproceduren for 2005, og foretage den nødvendige opfølgning;

88. opfordrer i denne forbindelse Kommissionen til at benytte muligheden for at anvende den særlige budgetpost til begivenheder til at give finansiel støtte til EU-demokratikampagnen, De 15. Middelhavslege, solidaritetsbevægelsens 25-års-jubilæum og afsætte 1500000 EUR til den 20. Verdensungdomsdag i 2005; opfordrer tilrettelæggerne af den sidstnævnte begivenhed til at tage højde for flodbølgekatastrofen i forbindelse med planlægningen af projekter og begivenheder;

89. opfordrer Kommissionen til, som allerede planlagt i 2003, at fremlægge et formelt forslag til retsgrundlag for de såkaldte "Info-points/Carrefours" samt for den nye generation af aftaler mellem Kommissionen og medlemsstaterne og for programmer for tilskud efter 2006;

90. opfordrer Kommissionen til at underrette Parlamentet snarest muligt om status af gennemførelsen af dens egne interne reformproces, som iværksattes af den tidligere Kommission, samt om dens planer for at fortsætte og gennemføre denne reform;

Bekæmpelse af svig

91. understreger betydningen af at inddrage foranstaltninger til at "sikre sig mod" alle relevante lovgivningstekster, og forventer i denne forbindelse, at revisionen af OLAF-forordningen færdiggøres på en sådan måde, at dette organs uafhængige status styrkes; opfordrer Kommissionen til at vedtage en proaktiv tilgang til at tilskynde "whistle-blowers" til at komme frem;

92. insisterer på, at en vellykket og komplet gennemførelse af det nye regnskabssystem bør være en prioritet for det kommende år;

***

93. pålægger sin formand at sende denne beslutning til Kommissionen, Rådet og medlemsstaternes regeringer og parlamenter.

[1] Vedtagne tekster, P6_TA(2004)0109.

[2] EUT C 321 af 31.12.2003, s. 1.

--------------------------------------------------